High Court: Balelungelo Lokutshengisela Abomkhankaso we#beatthepots
Umahluli wedale leHigh Court koBulawayo uJustice Nicholas Mathonsi onguye owahlulele isikhalazo sabomama beMDC-T laba, uthe isisekelo sombuso welizwe siyabavumela ukuthi batshengisele ngokuthula
BULAWAYO — Umthethwandaba weHigh Court wakoBulawayo usunqume ukuba amapholisa akumelanga avimbe ukutshengisela kohlangothi lwabesifazana bebandla le MDC-T kulelo dolobho lanxa abesebavimba ukuwuqhuba lumkhankaso esasebela ukuthi kungaqhamuka udlakela UKholwani Ngwenya, igqwetha ebelimmele i-MDC-T, uthe umahluli wedale leHigh Court koBulawayo uNicholas Mathonsi nguye owahlulele isikhalazo sohlangothi lwabomama abakade sebevinjwe ukutshengisela kwangoMgqibelo betshaya imbiza koBulawayo emkhankasweni abawubiza ngokuthi #beatthepots. UNgwenya uthi uMathonsi ukubeke sobala ukuba isisekelo sombuso siyavumela uzulu weZimbabwe ukuba atshengisele ngokuthula njalo umthetho wePublic Order and Security Act awenqabeli abantu ukutshengisela ngokuthula. Uhlangothi lwabomama beMDC-T lubhalele ngesiphangiphangi eHigh Court koBulawayo besola amapholisa ngokubavimba ukuba batshengisele ngoMgqibelo betshaya imbiza besola isimo esiselizweni. Umsekeli womkhokheli weMDC-T, uNkosazana Thokozani Khupe wamukele ngenjabulo isinqumo esithethwe ngumthethwandaba. UMaKhupe uthi omama be MDC-T labanye abantu bazimisele ukutshengisela ngoMgqibelo betshaya imbiza koBulawayo njengendlela yokutshengisa insolo yabo ngendlala ebhahileyo elizweni besithi imbiza kazila lutho lokupheka. Ethi bafuna ukuthumela umlayezo kumongameli Robert Mugabe lebandla lake leZanu-PF ukuba sebehlupheke kwenela. Ukutshengisela kwabomama betshaya imbiza kujonge ukukhombisa ukuba omama beZimbabwe bayakhonona ngokuma manzonzo kwezomnotho welizwe osekubangele indlala ezimulini zabo, ukutshengisa ukuthi imbiza kazila kudla kokupheka. Kukhangelele ukwenziwa ilizwe lonke jikelele kumaviki alandelayo lukhokhelwa nguMaKhuphe kodwa kuqala koBulawayo ngoMgqibelo. Kusukela kunyanga ezedlule, izizalwane zeZimbabwe ziqale umkhankaso wokutshengisela zisola indlela uHulumende abusa ngayo bethi sekwanele lobanje ukutshengisela lokhu sekutshiye abanye bephansi, abanye belimele kuthi lezinye izakhiwo sitshisiwe abanye babotshwa.